กระทรวงพาณิชย์ อนุมัติเงินชดเชยส่วนต่างประกันรายได้ข้าว งวดที่ 19 ชดเชยข้าวเปลือกหอมมะลินอกพื้นที่ และข้าวเปลือกเจ้า เตรียมจ่ายเงินให้เกษตรกร 22 ก.พ.นี้
นายอุดม ศรีสมทรง รองอธิบดีกรมการค้าภายใน เปิดเผยว่า คณะอนุกรรมการกำกับดูแลและกำหนดเกณฑ์กลางอ้างอิงโครงการประกันรายได้เกษตรกรผู้ปลูกข้าว ได้พิจารณาราคาเกณฑ์กลางอ้างอิงและการชดเชยส่วนต่างราคาตามโครงการประกันรายได้เกษตรกรผู้ปลูกข้าว ปี 2565/66 งวดที่ 19 สำหรับเกษตรกรที่แจ้งวันเก็บเกี่ยวระหว่างวันที่ 11 – 17 ก.พ. 2566 โดยข้าวเปลือกหอมมะลินอกพื้นที่ เกษตรกรจะได้รับชดเชยส่วนต่างตันละ 367.77 บาท สูงสุดครัวเรือนละ 5,884.32 บาท และข้าวเปลือกเจ้า ได้รับชดเชยส่วนต่างตันละ 100.63 บาท สูงสุดครัวเรือนละ 3,018.90 บาท สำหรับข้าวเปลือกปทุมธานี และข้าวเปลือกเหนียว ไม่ต้องชดเชยส่วนต่าง เนื่องจากราคาเกณฑ์กลางอ้างอิงสูงกว่าราคาประกันรายได้ ส่วนข้าวเปลือกหอมมะลิ สิ้นสุดฤดูเก็บเกี่ยวแล้ว ทั้งนี้ ธ.ก.ส. จะจ่ายเงินให้เกษตรกร ภายในวันที่ 22 ก.พ.นี้สำหรับในงวดที่ 1 - 18 ที่ผ่านมา มีเกษตรกรได้รับเงินส่วนต่างประกันรายได้แล้วจำนวน 2,596,000 ครัวเรือน กว่า 7,847 ล้านบาท ขณะที่การช่วยเหลือไร่ละพันบาท เกษตรกรได้รับเงินแล้วกว่า 4,624,000 ครัวเรือน จำนวนกว่า 53,896 ล้านบาท สำหรับเกษตรกรที่ได้รับสิทธิ์ แต่ยังไม่ได้รับเงิน ขอให้ ติดต่อ ธ.ก.ส. สาขาใกล้บ้าน เพื่อให้ ธ.ก.ส. ตรวจสอบต่อไป